CELEX: 32019D0129(03)
Language: mt
Date: 2019-01-24 00:00:00
Title: Deċiżjoni ta’ Implimentazzjoni tal-Kummissjoni tal-24 ta’ Jannar 2019 dwar il-pubblikazzjoni f’Il-Ġurnal Uffiċjali tal-Unjoni Ewropea ta’ applikazzjoni għall-approvazzjoni ta’ emenda mhux minuri għal speċifikazzjoni tal-prodott imsemmija fl-Artikolu 53 tar-Regolament (UE) Nru 1151/2012 tal-Parlament Ewropew u tal-Kunsill għall-isem “Antequera” (DOP)

29.1.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 36/24
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tal-24 ta’ Jannar 2019
         dwar il-pubblikazzjoni f’Il-Ġurnal Uffiċjali tal-Unjoni Ewropea ta’ applikazzjoni għall-approvazzjoni ta’ emenda mhux minuri għal speċifikazzjoni tal-prodott imsemmija fl-Artikolu 53 tar-Regolament (UE) Nru 1151/2012 tal-Parlament Ewropew u tal-Kunsill għall-isem “Antequera” (DOP)
         (2019/C 36/08)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 50(2)(a) flimkien mal-Artikolu 53(2) tiegħu,
         Billi:
         
                     (1)
                  
                  
                     Spanja bagħtet applikazzjoni għall-approvazzjoni ta’ emenda mhux minuri għall-ispeċifikazzjoni tal-prodott bl-isem “Antequera” (DOP) skont l-Artikolu 49(4) tar-Regolament (UE) Nru 1151/2012.
                  
               
                     (2)
                  
                  
                     Skont l-Artikolu 50 tar-Regolament (UE) Nru 1151/2012, il-Kummissjoni vvalutat l-applikazzjoni u kkonkludiet li din tissodisfa r-rekwiżiti stabbiliti f’dak ir-Regolament.
                  
               
                     (3)
                  
                  
                     Sabiex ikunu jistgħu jitressqu l-avviżi ta’ oppożizzjoni skont l-Artikolu 51 tar-Regolament (UE) Nru 1151/2012, l-applikazzjoni għall-approvazzjoni ta’ emenda mhux minuri, għall-ispeċifikazzjoni tal-prodott, kif imsemmi fl-ewwel subparagrafu tal-Artikolu 10(1) tar-Regolament ta’ Implimentazzjoni tal-Kummissjoni (UE) Nru 668/2014 (2), li tinkludi d-dokument uniku emendat u r-referenza għall-pubblikazzjoni tal-ispeċifikazzjoni tal-prodott rilevanti għall-isem irreġistrat “Antequera” (DOP), jenħtieġ li tiġi ppubblikata f’Il-Ġurnal Uffiċjali tal-Unjoni Ewropea,
                  
               IDDEĊIEDA KIF ĠEJ:
         
            Artikolu Uniku
            L-applikazzjoni għall-approvazzjoni ta’ emenda mhux minuri għall-ispeċifikazzjoni tal-prodott, kif imsemmi fl-ewwel subparagrafu tal-Artikolu 10(1) tar-Regolament ta’ Implimentazzjoni tal-Kummissjoni (UE) Nru 668/2014, inkluż id-dokument uniku emendat u r-referenza għall-pubblikazzjoni tal-ispeċifikazzjoni tal-prodott rilevanti, għall-isem reġistrat “Antequera” (DOP), tinsab fl-Anness ta’ din id-Deċiżjoni.
            Skont l-Artikolu 51 tar-Regolament (UE) Nru 1151/2012, il-pubblikazzjoni ta’ din id-Deċiżjoni għandha tagħti d-dritt ta’ oppożizzjoni għall-emenda msemmija fl-ewwel paragrafu ta’ dan l-Artikolu fi żmien tliet xhur mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, l-24 ta’ Jannar 2019.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 343, 14.12.2012, p. 1.
         
            (2)  Ir-Regolament ta’ Implimentazzjoni tal-Kummissjoni (UE) Nru 668/2014 tat-13 ta’ Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).
      
      
         
            ANNESS
            APPLIKAZZJONI GĦALL-APPROVAZZJONI TA’ EMENDA MHUX MINURI GĦALL-ISPEĊIFIKAZZJONI TAL-PRODOTT TA’ DENOMINAZZJONI TA’ ORIĠINI PROTETTA JEW TA’ INDIKAZZJONI ĠEOGRAFIKA PROTETTA
            
               Applikazzjoni għall-approvazzjoni ta’ emenda skont l-ewwel subparagrafu tal-Artikolu 53(2) tar-Regolament (UE) Nru 1151/2012
            
            
               “Antequera”
            
            
               Nru tal-UE: PDO-ES-00327-AM03 — 19.3.2018
            
            
               DOP ( X ) IĠP ( )
            
            1.   Grupp applikant u interess leġittimu
            
            
                        Il-Kunsill Regolatorju tad-Denominazzjoni ta’ Oriġini Protetta “Antequera”
                     
                  
                        Carretera de Córdoba, S/N
                     
                  
                        29200 Antequera — Málaga
                     
                  
                        ESPAÑA
                     
                  
                        Tel. +34 952841451
                     
                  
                        Indirizz elettroniku: info@doantequera.org
                     
                  Il-Kunsill Regolatorju tad-Denominazzjoni ta’ Oriġini Protetta “Antequera” huwa entità mingħajr skop ta’ qligħ rikonoxxuta mill-Awtorità kompetenti fl-Istat Membru bħala organu ta’ ġestjoni tad-denominazzjoni ta’ oriġini protetta; din l-entità tirrappreżenta lill-operaturi li għandhom rwol fil-kisba tal-prodott protett, u tirrispetta l-prinċipji demokratiċi u rappreżentattivi għall-interessi ekonomiċi u settorjali li hija tkopri, b’attenzjoni partikolari għall-interessi tal-minoranzi, bl-interessi differenti rappreżentati b’mod ugwali.
            Barra minn hekk, il-Kunsill Regolatorju għandu l-kapaċità ġuridika li jressaq din it-talba għal emenda skont il-leġiżlazzjoni nazzjonali, u b’mod iktar preċiż skont l-Artikolu 13(2a) tal-Liġi 2/2011, tal-25 ta’ Marzu, dwar il-kwalità fis-setturi agroalimentari u tas-sajd fl-Andalusija.
            2.   Stat Membru jew pajjiż terz
            
            Spanja
            3.   Intestatura fl-ispeċifikazzjoni tal-prodott affettwata mill-emenda/i
            
            
                        —
                     
                     
                        ☐
                     
                     
                        Isem il-prodott
                     
                  
                        —
                     
                     
                        ☒
                     
                     
                        Deskrizzjoni tal-prodott
                     
                  
                        —
                     
                     
                        ☐
                     
                     
                        Żona ġeografika
                     
                  
                        —
                     
                     
                        ☐
                     
                     
                        Prova tal-oriġini
                     
                  
                        —
                     
                     
                        ☐
                     
                     
                        Metodu ta’ ksib
                     
                  
                        —
                     
                     
                        ☒
                     
                     
                        Rabta
                     
                  
                        —
                     
                     
                        ☐
                     
                     
                        Tikkettar
                     
                  
                        —
                     
                     
                        ☐
                     
                     
                        Oħrajn [li jridu jiġu speċifikati]
                     
                  4.   Tip ta’ emenda/i
            
            
                        —
                     
                     
                        ☒
                     
                     
                        Emenda għall-ispeċifikazzjoni tal-prodott ta’ DOP jew IĠP irreġistrata li ma tistax titqies bħala emenda minuri skont it-tielet subparagrafu tal-Artikolu 53(2) tar-Regolament (UE) Nru 1151/2012.
                     
                  
                        —
                     
                     
                        ☐
                     
                     
                        Emenda għall-ispeċifikazzjoni tal-prodott ta’ DOP jew IĠP irreġistrata li għaliha ma jkun ġie pubblikat l-ebda dokument uniku (jew dokument ekwivalenti) u li ma tistax titqies bħala emenda minuri skont it-tielet subparagrafu tal-Artikolu 53(2) tar-Regolament (UE) Nru 1151/2012.
                     
                  5.   Emendi
            
            Il-punt B.3) Karatteristiċi fiżikokimiċi u organolettiċi taż-żjut li jidhru fl-ispeċifikazzjoni tal-prodott, kif ukoll il-punt 3.2 korrispondenti tad-dokument uniku ġew emendati. L-ispeċifikazzjoni tal-prodott li għalih tirreferi r-rabta li tidher fid-dokument uniku ġiet aġġornata.
            Il-parametru fiżikokimiku K270 (assorbenza 270 nm) huwa emendat u minn 0,15 isir 0,18.
            Ġustifikazzjoni: Matul il-kampanji preċedenti, ġie osservat li hekk kif id-data tal-ħsad titressaq ’il quddiem, prattika tal-kultivazzjoni applikata mill-operaturi rreġistrati fid-DOP “Antequera” sabiex jinkisbu żjut b’togħma ta’ frott aktar b’saħħitha u ta’ kwalità aħjar, il-valur ta’ K270 jiżdied kemxejn, b’medjani tat-togħma tal-frott għoljin li għalihom il-parametru K270 jilħaq il-limitu massimu ta’ 0,15 jew saħansitra jaqbżu, mingħajr madankollu ma jilħaq il-limitu stabbilit mil-leġiżlazzjoni fis-seħħ.
            B’mod ġenerali, il-parametru K270 huwa marbut mal-istat ta’ ossidazzjoni taż-żejt, iżda diversi studji xjentifiċi f’dan ir-rigward juru li hemm rabta mill-qrib bejn il-valur ta’ K270 u l-kompożizzjoni naturali taż-żejt taż-żebbuġa: iż-żjut li joriġinaw minn ħsad aktar bikri jkun fihom valuri sinifikament ogħla ta’ dan il-parametru, li madankollu jista’ jiġi spjegat mill-preżenza ta’ kwantità akbar ta’ komposti fenoliċi, li l-assorbenza tagħhom tinsab f’tul ta’ mewġ ta’ 280 nm, u dan jgħawweġ id-data. B’mod paradossali, il-preżenza ta’ dawn il-komposti fenoliċi tiddetermina fil-biċċa l-kbira l-istabbiltà qabel l-ossidazzjoni u bosta attributi sensorjali li jikkaratterizzaw iż-żejt taż-żebbuġa verġni.
            DOKUMENT UNIKU
            
               “Antequera”
            
            
               Nru tal-UE: PDO-ES-00327-AM03 — 19.3.2018
            
            
               DOP ( X ) IĠP ( )
            
            1.   Isem
            
            “Antequera”
            2.   Stat Membru jew pajjiż terz
            
            Spanja
            3.   Deskrizzjoni tal-prodott agrikolu jew tal-oġġett tal-ikel
            
            3.1.   Tip ta’ prodott
            
            Klassi 1.5. Żjut u xaħmijiet (butir, marġerina, żjut, eċċ.)
            3.2.   Deskrizzjoni tal-prodott li għalih japplika l-isem f’(1)
            
            Żejt taż-żebbuġa straverġni miksub mill-frott tas-siġra taż-żebbuġ (Olea europea L.), magħmul esklussivament permezz ta’ mezzi fiżiċi jew mekkaniċi, f’temperatura li ma tibdilx il-kompożizzjoni kimika naturali taż-żejt, u filwaqt li jinżammu t-togħma, ir-riħa u l-karatteristiċi tal-frott tagħha.
            Mil-lat organolettiku, huma żjut li għandhom togħma ta’ frott taż-żebbuġ aħdar, frott misjur ieħor, lewż, banana u ħaxix aħdar f’intensitajiet li jvarjaw minn moderat sa għoli. Min-naħa l-oħra, l-attributi li jkunu morri u pikkanti jirriżultaw f’intensitajiet li jvarjaw minn ħafif sa medju u jeżistu f’armonija perfetta b’togħmiet kemxejn ħelwin.
            Iż-żjut protetti mid-denominazzjoni tal-oriġini “Antequera” għandhom ikunu neċessarjament żjut taż-żebbuġa straverġni li jkollhom l-ispeċifikazzjonijiet li ġejjin:
            Parametri fiżikokimiċi:
            
                        Aċidità (%)
                     
                     
                        Massimu ta’ 0,3 
                     
                  
                        Indiċi tal-perossidi (ossiġnu milliekwivalenti kull Kg żejt)
                     
                     
                        Massimu ta’ 10
                     
                  
                        K270 (Assorbenza 270 nm)
                     
                     
                        Massimu ta’ 0,18 
                     
                  
               
            Karatteristiċi organolettiċi:
            
                        Il-medjan tat-togħma tal-frott
                     
                     
                        Akbar minn jew ugwali għal 4
                     
                  
                        Medjan tad-difetti
                     
                     
                        Ugwali għal 0
                     
                  3.3.   Għalf (għall-prodotti li joriġinaw mill-annimali biss) u materja prima (għall-prodotti pproċessati biss)
            
            Żejt taż-żebbuġa straverġni, miksub mill-frott tas-siġra taż-żebbuġ (Olea europea, L.), tal-varjetà Hojiblanca, u li jista’ jifforma parti minn varjetajiet minuri oħra bħal Picual jew Marteño, Arbequina, Picudo, Lechín de Sevilla jew Zorzaleño, Picudo, Gordal de Archidona, Verdial de Vélez Málaga u Verdial de Huévar.
            Il-varjetà Hojiblanca hija l-varjetà prinċipali u l-akbar waħda, peress li tieħu iktar minn 90 % tal-wiċċ totali tas-siġar taż-żebbuġ fiż-żona. Il-bqija huma kkunsidrati bħala varjetajiet sekondarji, peress li huma inqas mifruxa f’żona. Il-varjetajiet li ġejjin huma kkunsidrati indiġeni, b’oriġini lokali: Hojiblanca u Gordal de Archidona.
            3.4.   Passi speċifiċi tal-produzzjoni li jridu jsiru fiż-żona ġeografika ddefinita
            
            Iż-żebbuġ użat biex isir il-prodott, għandhom ikunu ġejjin minn imsaġar taż-żebbuġ irreġistrati li jinsabu fiż-żona tal-produzzjoni u li jappartjenu għall-varjetajiet approvati.
            Iż-żejt jiġi prodott fl-imtieħen irreġistrati, li jinsabu fiż-żona ta’ produzzjoni u li jissodisfaw il-kundizzjonijiet stabbiliti.
            Il-fażijiet tal-produzzjoni għandhom ikunu: it-tindif, il-ħasil u l-użin taż-żebbuġ; il-malasazzjoni; is-separazzjoni tal-fażijiet solidi u likwidi permezz ta’ ċentrifugazzjoni kontinwa; is-separazzjoni tal-fażijiet likwidi permezz ta’ ċentrifugazzjoni kontinwa; id-dikantazzjoni u l-ħżin.
            3.5.   Regolamenti speċifiċi applikabbli għat-tqattigħ, għall-ħakk, għall-ippakkjar, eċċ. tal-prodott li għalih tagħmel referenza d-denominazzjoni
            
            L-imballaġġ għandu jsir f’kontenituri tal-ħġieġ skur, tal-plastik skur, tal-metall miksi b’materjal adattat għal mal-ikel jew taċ-ċeramika adattata għal mal-ikel, b’konformità mar-regoli fis-seħħ, sabiex il-proprjetajiet fiżikokimiċi u organolettiċi taż-żejt jinżammu għal perjodu ta’ żmien itwal, u sabiex il-kwalità tal-kontenut ma tiġix immodifikata peress li ma jħallux id-dawl jgħaddi, li għandu l-effett li jaċċellera l-proċess ta’ ossidazzjoni taż-żejt.
            3.6.   Regoli speċifiċi dwar it-tikkettar
            
            It-tikketti kummerċjali, ta’ kull ditta rreġistrata, għandhom jiġu ssorveljati mill-Kunsill Regolatorju rigward l-użu tal-logo tad-denominazzjoni. Għandha tidher fuqhom, b’mod obbligatorju, l-indikazzjoni “Denominazzjoni ta’ Oriġini Protetta Antequera” jew is-simbolu tad-Denominazzjoni ta’ Oriġini, u s-simbolu tal-Unjoni.
            Kwalunkwe tip ta’ kontenitur li fih iż-żejt jinbiegħ lill-konsumatur għandu jkollu siġill ta’ garanzija, tikketti jew tikketti sekondarji, numerati u maħruġa jew sorveljati fl-użu tal-logo tad-denominazzjoni mill-Kunsill Regolatorju. Dawn it-tikketti sekondarji għandhom jitpoġġew esklużivament fuq l-impjant tal-ippakkjar reġistrat u dejjem b’mod li ma jippermettix li jintużaw mill-ġdid.
            4.   Deskrizzjoni fil-qosor taż-żona ġeografika
            
            Iż-żona ta’ produzzjoni hija magħmula mit-territorji li jinsabu fil-muniċipalitajiet li ġejjin fil-provinċja ta’ Málaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco u Villanueva de Tapia, u fil-provinċja ta’ Córdoba, fit-territorju muniċipali ta’ Palenciana.
            5.   Rabta maż-żona ġeografika
            
            
               Speċifiċità taż-żona ġeografika
            
            Iż-żona ta’ produzzjoni taqa’ taħt ir-reġjun naturali tal-Ħofra ta’ Antequera (“la Depresión de Antequera”) li tinsab fit-tarf tal-Punent tal-ħofor intrabetiċi ta’ Andalusija. Mit-Tramuntana tmiss mal-provinċji ta’ Córdoba u Seville, mill-Punent mal-provinċji ta’ Seville u Cadiz u mill-Lvant ma’ Granada. Il-konfini tan-Nofsinhar huwa fformat minn grupp ta’ firxiet ta’ muntanji Subbetiċi li jisseparaw iż-żona mill-Muntanji ta’ Malaga, l-Hoyas de la valle de Guadalhorce u r-reġjun ta’ Serranía de Ronda, liema reġjuni huma kollha parti mill-provinċja ta’ Malaga.
            Hija għandha karatteristiċi ġeomorfoloġiċi u klimatiċi partikolari. Ir-reġjun ikopri żona fil-baxx ta’ topografija ħafifa (altitudni ta’ 400-600 m), li hija mdawra b’serje ta’ sistemi muntanjużi li jinsabu fit-Tramuntana (Sierras Subbéticas) u fin-Nofsinhar (Sistema Penibético), li jipprovdu kundizzjonijiet mikroklimatiċi u tal-ħamrija partikolari għall-kultivazzjoni taż-żebbuġ.
            L-imsaġar taż-żebbuġ jinsabu f’altitudnijiet li jvarjaw bejn 450 u 600 metri ta’ altitudni, fuq ħamrija ta’ fond medju u kalkarja ħafna (20–70 % ta’ karbonati). Min-naħa l-oħra, minħabba li l-ilma taż-żona tal-madwar jinżel fil-Ħofra ta’ Antequera, li wassal għal livelli differenti ta’ terrazzi ta’ xmajjar, din għandha kwantità kbira ta’ depożiti terzjarji, li jinkludu tafal aħmar medjupljokeniku, li jipprovdu livelli għolja ta’ potassju lis-siġar taż-żebbuġ u livell għoli ta’ umdità, u b’hekk itejbu l-kundizzjonijiet ta’ veġetazzjoni tas-siġar taż-żebbuġ, peress li aktar minn 90 % tal-wiċċ ta’ dan ir-raba’ mhuwiex irrigat. Ir-reġjun “Antequera” għandu klima Mediterranja moderata-sħuna, kemxejn kontinentalizzata minħabba li jinsab fil-ħofor intrabetiċi tal-Andalusija. Din is-sitwazzjoni tikkawża kuntrasti kbar fit-temperatura bejn is-sjuf u x-xtiewi, u bejn il-lejl u l-jum. It-temperaturi medji tax-xahar l-aktar kiesaħ (Jannar jew Diċembru) ivarjaw bejn 6 °C u 9 °C. Ix-xhur l-aktar sħan huma Lulju u Awwissu, b’temperaturi medji li jvarjaw minn 22 °C sa 27 °C.
            
               Speċifiċità tal-prodott
            
            Iż-żejt taż-żebbuġa straverġni DPO “Antequera” huwa kkaratterizzat, mil-lat organolettiku, bil-preżentazzjoni ta’ intensitajiet bejn moderati u għoljin tal-attribut tat-togħma tal-frott taż-żebbuġ aħdar, b’medjan ugwali jew ikbar minn 4, li huwa akkumpanjat b’firxa ta’ attributi pożittivi ta’ frott ieħor misjur, lewż, banana u ħaxix aħdar. Dawn huma żjut li jippreżentaw intensitajiet li jvarjaw bejn ħfief u medji tal-attributi li huma morri u pikkanti li jeżistu f’armonija perfetta b’togħmiet kemxejn ħelwin. F’dak li jirrigwarda l-karatteristiċi fiżikokimiċi tiegħu, il-prodott huwa kkaratterizzat minn aċidità baxxa (inqas minn 0,3 %), kontenut baxx ta’ perossidu (inqas minn 10), u assorbenza baxxa ta’ ultravjola (K270), (inqas minn 0,18).
            Il-prodott għandu kompożizzjoni ta’ aċidi grassi bbilanċjata tajjeb. Għandu livelli għoljin ta’ aċidu olejku (bejn 78 u 81 %), livelli medji ta’ aċidu linolejku (5 sa 8 %), proporzjon għoli bejn l-aċidi grassi monoinsaturati u saturati huwa għoli (bejn 11 u 15), u proporzjon moderat bejn l-aċidi grassi olejċi u linolejċi (15 u 12), li jagħmel dawn iż-żjut ħfief fil-ħalq.
            Dawn huma żjut moderatament stabbli grazzi għall-konċentrazzjonijiet għolja tagħhom ta’ tokoferols. Din hija r-raġuni għala ż-żjut ta’ Antequera jkun fihom ħafna vitamina E.
            F’dak li jirrigwarda l-frazzjoni li mhix saponifikabbli taż-żjut ta’ Antequera, għandu jiġi nnutat li din fiha livell għoli ta’ metilsteroli, peress li taqbeż 30 mg għal kull 100 g ta’ żejt.
            
               Rabta kawżali bejn iż-żona ġeografika u l-kwalità jew il-karatteristiċi tal-prodott
            
            It-tolleranza tal-varjetà lokali Hojiblanca għall-ħamrija kalkarja taż-żona ġeografika, li hija dovuta għall-ħtieġa tas-siġra li tiġbed il-kalċju mill-ħamrija u l-klima Mediterranja kontinentalizzata tar-reġjun naturali tal-Ħofra ta’ Antequera, bi xtiewi kesħin u nixfin, ippermettiet li ż-żebbuġ tal-varjetà lokali Hojiblanca, miġbura mill-imsaġar taż-żebbuġ f’din iż-żona fix-xhur ta’ temperaturi baxxi, iwasslu għall-produzzjoni ta’ żjut li, sensorjalment, ikollhom togħma tal-frott taż-żebbuġ aħdar b’medjan ugwali jew ikbar minn 4, attributi pożittivi ta’ frott misjur ieħor, lewż, banana u ħaxix aħdar, u kif ukoll attributi li huma morri u pikkanti ta’ intensitajiet ħfief sa medji u li, fiżikokimikament, ikollhom aċidità baxxa (taħt 0,3), indiċi tal-perossidi inqas minn 10 u assorbenza tal-ultravjola inqas minn 0,18.
            Barra minn hekk, it-temperaturi baxxi matul l-istaġun tax-xitwa, tipiċi taż-żona ġeografika, idewmu l-perjodu ta’ maturazzjoni tal-varjetà lokali Hojiblanca, li jwasslu għal bidla tal-profili aċidużi taż-żjut, filwaqt li jżidu l-livelli tal-aċidu olejku (bejn 78 u 81 %) għad-detriment tal-aċidi grassi saturati u mhux saturati.
            
               Referenza għall-pubblikazzjoni tal-ispeċifikazzjoni
            
            (it-tieni subparagrafu tal-Artikolu 6(1) ta’ dan ir-Regolament)
            It-test sħiħ tal-Ispeċifikazzjoni tal-Prodott huwa disponibbli fl-indirizz li ġej:
            http://www.juntadeandalucia.es/export/drupaljda/Pliego_Antequera_modificado.pdf
            jew
            http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html, fejn tista’ tinstab ħolqa għall-ispeċifikazzjoni tal-prodott taħt l-isem tad-denominazzjoni ta’ kwalità.
            inkella wieħed jista’ jaċċedi għalih billi jidħol fil-paġna ewlenija tas-sit elettroniku tal-Kunsill Reġjonali tal-Agrikoltura, is-Sajd u l-Ambjent (http://www.juntadeandalucia.es/organismos/agriculturapescaydesarrollorural.html), filwaqt li jsegwi l-istruttura ġerarkika: “Áreas de actividad”/“Industrias Agroalimentarias”/“Calidad y Promoción”/“Denominaciones de Calidad”/“Aceite de oliva virgen extra”, fejn tista’ tinstab ħolqa għall-ispeċifikazzjoni tal-prodott taħt l-isem tad-denominazzjoni ta’ kwalità.